GiliGold/VAD_KnessetCorpus huggingface dataset:
ציון פיניאן: ראשית, אני רוצה לומר שזה חוק מצוין וחוק טוב מאוד אבל כאשר אתה נותן הטבות במשך עשרות שנים למפעל כלשהו, לבוא להוציא את הכל בבת אחת, זה עושה לא טוב.
ציון פיניאן: לכן ההצעה שלנו היא בנושא ההטבות.
ציון פיניאן: היום כי"ל מקבלת בין 400 ל-500 מיליון שקלים הטבות, וההצעה היא להחיל את ההטבות של אזור מרכז, לא תל אביב אלא מרכז, שכי"ל תהנה מהן.
ציון פיניאן: התוצאה תהיה שהם יינזקו בכ-70 אחוזים מההטבות, במיוחד כאשר יש להם התחייבות להעסיק כ-500 עובדים חדשים.
חיים אורון: אני לא מבין מה ההצעה.
מירי רגב: איפה יש עוד אנשים שמעסיקים כל כך הרבה עובדים בנגב?
מירי רגב: כי"ל הוא מפעל עוגן  בנגב.
שלי יחימוביץ': על מכתשים-אגן די שתקתם.
מירי רגב: לא, לא שתקנו.
משה גפני: מירי, תסבירי את ההסתייגות.
מירי רגב: כי"ל הוא מפעל עוגן בנגב והוא מעסיק כ-7,000 עובדים.
מירי רגב: לא ראיתי שהאוצר בא ופיתח כמה מפעלים בנגב.
מירי רגב: יש לנו בעיה קשה של תעסוקה בנגב.
מירי רגב: במקום ללכת ולעשות דווקא ולמנוע מהם הטבות, אנחנו צריכים להראות איך אנחנו מגיעים לאיזושהי פשרה אתם.
מירי רגב: אני בכלל לא חושבת שצריך לתת הטבות מס, להוריד את מס החברות לאזור תל אביב, אלא צריך להוריד את כל המפעלים לאזור הנגב והגליל, אבל על זה נדבר בהזדמנות אחרות וכנראה זה לא הדיון עכשיו.
מירי רגב: אני אומרת שאם אנחנו הולכים על העניין הזה ומורידים את מס החברות ל-12 אחוזים במרכז, בואו ניתן גם לכי"ל את אותן הטבות שאנחנו נותנים במרכז.
מירי רגב: לא יכול להיות שמפעל עוגן שמעסיק 7,000 עובדים יפטר אותם.
משה גפני: לכן את מציעה שאף על פי שהם נמצאים בנגב, הם יקבלו את הטבות המס.
רונית תירוש: לא אף על פי אלא בגלל שהם נמצאים בנגב.
רונית תירוש: שנלך לקראתם.
משה גפני: את לוקחת בחשבון שאם ההסתייגות שלך מתקבלת, שלך ושל ציון, האוצר עלול למשוך את החוק.
משה גפני: אני חושש מהעניין.
יצחק וקנין: אני אעזור להם למשוך אותו.
משה גפני: זה חוק מצוין.
מירי רגב: החוק הוא מצוין אבל הם היו צריכים להגיע לפשרה כמו שהגיעו לגבי התעשיות הביטחוניות.
מירי רגב: הם היו צריכים להגיע לאותה פשרה עם כי"ל ועובדה שהגיעו לפשרה עם התעשיות הביטחוניות.
משה גפני: זאת ועדה פלורליסטית.
משה גפני: אנחנו מצביעים על ההסתייגות של חבר הכנסת ציון פיניאן וחברת הכנסת מירי רגב.
משה גפני: ה צ ב ע ה     בעד – 10     נגד – 5     ההסתייגות התקבלה
שלי יחימוביץ': רביזיה.
משה גפני: השר ביקש להתייחס.
משה גפני: ביקשת רביזיה, הרביזיה התקבלה.
שגית אפיק: הבקשה לרביזיה התקבלה.
משה גפני: בקשתה לרביזיה התקבלה.
יובל שטייניץ: רבותיי, אדוני היושב ראש, חברי הוועדה.
יובל שטייניץ: אני מבקש רגע של הקשבה.
יובל שטייניץ: נאמר כאן על ידי רבים, כולל על ידי ידידי וחברי ציון פיניאן, שמדובר בחוק טוב ואפילו חוק מצוין.
יובל שטייניץ: זאת הדעה הרווחת בין התעשיינים, בין המומחים, בין כולם.
יובל שטייניץ: אני רוצה להבהיר, עם כל הכבוד וכל ההערכה, שאני אאלץ למשוך את החוק הזה או לפצל ולמשוך אותו.
יובל שטייניץ: החוק הזה, חוק עידוד השקעות הון, נועד לדבר אחד והוא לקחת את סל ההטבות שהמדינה נותנת, שיש לו ערך כספי, ולמקד אותו באותן חברות, באותם חלקי חברות שיש להם אופי גלובלי שעלולים לעבור מכאן למדינות אחרות או שאנחנו רוצים למשוך ממדינות אחרות לכאן.
יובל שטייניץ: לכן כל חברה אחרת, אם זאת כימיקלים לישראל או שטראוס או תנובה ואין ספור חברות אחרות, שתקבל עידוד בלי שאנחנו זקוקים לעידוד על פי המטרות של החוק, זאת פגיעה באפקטיביות של החוק כי סל ההטבות קטן בצורה משמעותית וכמובן שכאשר אומרים על חברה אחת שאין מחילים כלל כזה, זה יהיה גם על חברות אחרות ויש עוד חברות במעמד דומה, ואולי חלק גם יותר קטנות או יותר גדולות שזה יחול גם עליהן.
יובל שטייניץ: עם כל ההערכה שלי, זאת התרסקות של החוק.
יובל שטייניץ: לכן אני אומר גם על דעת שר התעשייה שדיבר אתי לפני הדיון, אני אומר לכם כאן באופן ברור -  ואני מבקש מחברי הוועדה לאפשר לנו להמשיך עם החקיקה הזאת לטובת עם ישראל ומדינת ישראל – שאני אאלץ למשוך את החוק עם כל הצער שבדבר.
יובל שטייניץ: השקענו בו שמונה חודשים, שני משרדי ממשלה עם התעשיינים בישראל, עם הארגון היציג של התעשיינים בישראל וזה חוק טוב גם למדינת ישראל וגם לתעשייה, חוק שיביא מקומות עבודה למדינת ישראל, וזה חוק טוב לנגב ולגליל.
יובל שטייניץ: זה חוק מרכזי.
יובל שטייניץ: אני מבקש מחברי הוועדה, אני אומר לכם שגם לי איכפת מכימיקלים לישראל ומעובדיה, כמו שאיכפת לכולם כאן, ואני יודע איזה לחצים הגיעו אלי וזה לא היה קל גם בשבילו, ואני בטוח שאם הגיעו אלי, הגיעו גם אל חברים כאן.
יובל שטייניץ: אני פונה אליכם בשמי ובשם שר התעשייה, בשם שני המנכ"לים שהשקיעו חלק עצום מהעבודה שלהם – שרון קדמי וחיים שני – במשך שמונה חודשים אחרונים בחוק הזה.
חיים אורון: גם בשם ראש הממשלה?
יובל שטייניץ: גם בשם ראש הממשלה.
יובל שטייניץ: החוק הזה עבר בממשלה פה אחד, החוק הזה חשוב לכלכלת ישראל והוא חוק שיכול לקדם את כלכלת ישראל בכלל ואת כלכלת הנגב והגליל בפרט.
יובל שטייניץ: אדוני היושב ראש, אני פונה אליכם בבקשה, אל תאלצו אותנו למשוך את החוק הזה.
יובל שטייניץ: אתה יודע שאני בא לוועדה הזאת ברצון ואני אהיה גם מחר בבוקר, אבל אף פעם לא באתי לדיון על חוק ספציפי בכל השנתיים האחרונות אם לא הייתי חושב שהנושא הזה הוא קריטי והוא קריטי.
יובל שטייניץ: אני מבקש מכם בכל לשון של בקשה, זה חוק טוב מאוד.
יובל שטייניץ: יכולות להיות כל מיני מחלוקות על סעיפיו, אבל זה חוק טוב מאוד.
יובל שטייניץ: ציון ידידי, מירי, עם כל הכבוד וכל ההערכה העצומה וכל התודה שיש לי אליך על העבודה המצוינת שאתה עושה כאן כרכז הקואליציה, אנחנו נאלץ למשוך את החוק הזה.
יובל שטייניץ: אני מבקש מכם, גם ממי שחושב שההסתייגות היא טובה מאוד, הטוב מאוד לפעמים הוא האויב של הטוב.
יובל שטייניץ: מבחינתנו זאת פרימה מוחלטת של כל המבנה הלוגי של החוק וגם המבנה הכלכלי שלו.
יובל שטייניץ: אנחנו לא נוכל להסכים לחוק עם ההסתייגות.
יובל שטייניץ: לכן אני פונה אליכם ומבקש ממכם – מאחר שהוצעה כאן רביזיה – להצביע פה אחד בעד החוק הזה ולא לגרום נזק למדינת ישראל.
משה גפני: חבר הכנסת אלקין.
זאב אלקין: אדוני היושב ראש, אדוני השר, אני חושב שאין מחלוקת בחדר הזה על כך שזה חוק טוב ומיטיב.
זאב אלקין: לכן אני מניח שהוועדה לא תסכן את החוק.
זאב אלקין: בכל זאת אני מבקש ממך אדוני היושב ראש הפסקה לחמש דקות להתייעצות של חברי כנסת, חברי הוועדה עם השר.
זאב אלקין: \
רונית תירוש: תחסוך מאתנו את ההפסקה.
משה גפני: אני עושה הפסקה לשלוש דקות.
משה גפני: התייעצות של חברי הכנסת אצלי בחדר.
משה גפני: בעד – הרוב     נגד – 1
משה גפני: אנחנו מצביעים על אישור חוק עידוד השקעות הון כפי שהובא על ידי הממשלה עם השינויים שנעשו בו.
חיים אורון: לא. צריך להצביע על ההסתייגות.
משה גפני: הרביזיה שהתקבלה של חברת הכנסת יחימוביץ הייתה לדון מחדש בעניין של ההסתייגות.
רונית תירוש: עכשיו צריך להצביע על ההסתייגות של חבר הכנסת ציון פיניאן.
שגית אפיק: הרביזיה שהתקבלה, משמעותה דיון מחדש על ההסתייגות שהתקבלה בוועדה קודם לכן, ההסתייגות של חבר הכנסת ציון פיניאן.
זאב אלקין: אני רוצה לפנות לחבר הכנסת ציון פיניאן.
רונית תירוש: יש פנייה נרגשת של יושב ראש הקואליציה למרכז הקואליציה בוועדת הכספים.
זאב אלקין: אני מציע, ציון.
זאב אלקין: ניסינו ללכת למהלך הזה וכולנו ביחד הצבענו בעד הרביזיה כי הבנו שזה מכשיל את החוק.
זאב אלקין: אין כאן מחלוקת בקואליציה לגבי הנושא עצמו אבל גם אין מחלוקת, כפי שראינו, לגבי הצורך לאשר את החוק.
זאב אלקין: לכן אני מציע שתמשוך את ההסתייגות כי לא נראה לי שזה יהיה נכון שנצביע נגדה.
רונית תירוש: הוא רוצה הפסקה של חמש דקות.
חיים אורון: לפי דעתי אי אפשר.
חיים אורון: ההסתייגות היא כרגע במצב שהיא התקבלה.
זאב אלקין: לפיכך אנחנו לא מצביעים על ההסתייגות אלא על נוסח חדש של החוק.
רונית תירוש: אי אפשר למשוך את ההסתייגות.
רונית תירוש: יש רביזיה.
משה גפני: גבירתי היועצת המשפטית.
משה גפני: מה שקרה עכשיו זה שהתקבלה הסתייגות.
משה גפני: ההסתייגות הזאת נמצאת עכשיו בתוך החוק.
משה גפני: הייתה רביזיה של חברת הכנסת שלי יחימוביץ לגבי ההסתייגות שהתקבלה.
משה גפני: אני רוצה עכשיו להצביע על ההסתייגות שהתקבלה.
שגית אפיק: אתה מצביע על נוסח החוק שהשתלבה בו ההסתייגות שהתקבלה.
משה גפני: אני רוצה להפיל את ההסתייגות עכשיו.
זאב אלקין: אתה יכול להציע נוסח אחר.
משה גפני: אדוני השר, יהיה בסדר.
משה גפני: התגברנו על בעיות יותר קשות.
שגית אפיק: אתה מצביע על נוסח, על הסעיף המקורי של כי"ל מול הצבעה על נוסח על חברה להפקת מחצבים, הנוסח המקורי שהביאה הממשלה שחברה להפקת מחצבים מוחרגת מחוק לעידוד השקעות הון, מול נוסח שבו חברה להפקת מחצבים זכאית לחמישים אחוזים הטבות במס לפי חוק לעידוד השקעות הון.
משה גפני: מי שמצביע בעד, מצביע בעד הנוסח המקורי.
חיים אורון: אין בעד ונגד.
חיים אורון: צריך להצביע או-או.
שלי יחימוביץ': צריך להצביע מי בעד החוק בנוסחו ומי בעד החוק עם ההסתייגות
משה גפני: מכיוון שהרביזיה התקבלה, אני מצביע מחדש על ההסתייגות.
חיים אורון: אין תמיכה של אף אחד?
משה גפני: רונית תירוש ויעקב אדרי.
משה גפני: חבר הכנסת פיניאן נמנע.
ציון פיניאן: אחרי ששמעתי את דבריו של שר האוצר, החלטתי להימנע.
רונית תירוש: סוף סוף אנחנו נהנים מהיותנו באופוזיציה.
חיים אורון: אני מבקש לרשום הסתייגות דיבור למירי רגב.
משה גפני: אני עובר להצבעה על חוק עידוד השקעות הון.
שגית אפיק: מצביעים על פרק עידוד השקעות הון, סעיפים 55 עד 58 נוסח שהוקרא עם התיקונים עליהם דובר, לפי הנוסח שמונח לפניכם.
משה גפני: ה צ ב ע ה     פרק עידוד השקעות הון, סעיפים 55 עד 58 – אושר     	שלושה נמנעו.
משה גפני: פרק עידוד השקעות הון התקבל.
משה גפני: אני עובר לסעיף האחרון בחוק ההסדרים, סעיף 75 – תחילה.
רונית תירוש: שלנו.
רונית תירוש: של שלושתנו, חברי הכנסת מהאופוזיציה.
יובל שטייניץ: היושב ראש, אני רוצה להודות לך ולוועדה.
יובל שטייניץ: אני מודה לכם.
שגית אפיק: בתוך סעיף 46(7) מתוכו הוועדה פיצלה את העברת המידע שעוסק בתמ"ת, יש עוד חלקים שמופיעים לכם בנוסח והם מחוקים.
שגית אפיק: נדמה לי שזה נמצא בעמוד 19.
שגית אפיק: כשאתה מקיים הצבעה על סעיף התחילה, תקיים את ההצבעה ביחד עם החלקים שהוועדה החליטה לוותר עליהם ועל מחיקתם והעברת מידע לרשויות המקומיות.
משה גפני: רבותיי, מי בעד אישור סעיף התחילה?
משה גפני: סעיף התחילה כולל בהצבעה הזאת את המחיקה של מה שהיה לגבי המידע.
משה גפני: מי בעד אישור ההצעה כפי שהובאה על ידי היועצת המשפטית של הוועדה וכפי שמופיע בסעיף התחילה?
משה גפני: ה צ ב ע ה     סעיף התחילה – אושר     נמנע אחד.
חיים אורון: גפני, רביזיה.
משה גפני: אנחנו מצביעים על הרביזיה של חיים אורון.
משה גפני: ה צ ב ע ה     הרביזיה לא התקבלה     	תודה רבה.
משה גפני: מי בעד החוק הזה?
קריאה: המגזר העסקי.
קריאה: אנחנו ישבנו בוועדה של חיים שנים, של עשיית עסקים, ואחת המטרות שלנו היא לפשט תהליכים.
קריאה: למעשה הצעת החוק שעומדת מולנו כרגע היא עשויה לפשט הליכים ולקצר, בשביל כלל המדינה את התהליכים, לכן אנחנו מבקשים לתמוך.
משה גפני: מי עוד בעד?
אורן הרמב"ם: התאחדות התעשיינים.
אורן הרמב"ם: בשם כל לשכת התיאום של הארגונים הכלכליים, אני מצטרף למה שנאמר כאן.
אורן הרמב"ם: תומכים.
אורן הרמב"ם: קיצור תהליכים, הסרת חסמים, הסרת בירוקרטיה.
לשכת רואי חשבון: לשכת רואי חשבון היא לא בעד ולא נגד.
לשכת רואי חשבון: היא חושבת ש-15 אחוזים והמטלות על קוני המקרקעין הם מחיר בלתי מתקבל על הדעת ולכן היתרון הוא לא שווה בצער המלך.
לשכת רואי חשבון: בצורה בה ההצעה עוברת, יש מטלות בלתי נסבלות על הקונה, ניגודי אינטרסים בין הקונה והמוכר, והתוצאה תהיה שלא יהיו עסקאות ולא יהיה שכלול בעסקאות.
לשכת רואי חשבון: מוכרים לא ירצו למכור.
משה גפני: יש עוד מישהו שמתנגד?
משה גפני: אתם מסכימים לוולנטרי.
יעל מבורך: אם יורשה לי, אולי אני אציג בשתי דקות את הקונספט של התיקון למי שלא היה בדיון הקודם ואת הנקודות במחלוקת.
משה גפני: לא. אני לא אוכל להמשיך את הישיבה עד אין סוף אלא אצטרך לקבל החלטה אם אני מפצל את זה ואני אמשיך לדון בזה אפילו בתחילת ינואר.
משה גפני: אתם תסכימו לוולנטרי באיזושהי צורה ובאיזושהי פשרה?
יעל מבורך: אני עוד לא הבנתי מדוע נדרשת אופציה כזאת.
יעל מבורך: למה זה טוב?
שגית אפיק: למה המס צריך להיות מוחל על המוכר?
יעל מבורך: אני אסביר.
יעל מבורך: זאת שאלה מאוד חשובה וחשוב לי לענות עליה.
יעל מבורך: למה בעצם אנחנו רוצים להפוך את המצב שקיים היום למצב של חובה, שמעבירים מקדמה של 15 אחוזים לרשות המסים.
יעל מבורך: הרי כל מי שקונה נכס, משלם את מס השבח.
יעל מבורך: בסופו של דבר הוא משלם את מס השבח.
משה גפני: יש עוד מתנגדים?
משה גפני: אם הייתי יודע שכולם תומכים, הייתי מעביר את זה.
לשכת רואי חשבון: גם לשכת עורכי הדין שלא נמצאת כאן, גם היא מסתכלת בעין לא טובה על המטלות שמטילים על הקונים.
מיכל דויטש: לשכת עורכי הדין ישבה עם רשות המסים והדברים סוכמו.
לשכת רואי חשבון: אני משתתף בישיבות שלהם ואני יודע מה עמדתם.
מיכל דויטש: הייתם בישיבה שנערכה ביום חמישי לפני הדיון בוועדה?
מיכל דויטש: לשכת רואי חשבון:     	דובר על כך שתהיה הפרדה.
שגית אפיק: הבחנה בין 15 אחוזים ל-7.5 אחוזים.
מאיר אסולין: כל מה שהם ביקשו כדי להקל, הכנסנו.
מאיר אסולין: את ה-40 אחוזים הוספנו, את ההפרדה בשיעורי המס הכנסנו.
מאיר אסולין: באנו לקראת.
מאיר אסולין: אי אפשר לבוא ולהרוג את ההצעה.
משה גפני: קודם כל, אפשר.
מאיר אסולין: הכל אפשר.
משה גפני: כמו שאפשר לא לתת משכורות לעובדי החינוך העצמאי.
מאיר אסולין: אנחנו רוצים לבוא ולהקל על הקונה לרשום את זכויותיו.
מאיר אסולין: זה לא מצב שהאנשים האלה יכולים לרשום את זכויותיהם.
שגית אפיק: אם המטרה היא להגן על הקונה, למה לא לאפשר לקונה לבחור האם הוא מעונין בהגנה שלכם או שהוא לא מעונין בהגנה שלכם?
מאיר אסולין: כי במסגרת החוזים, המוכר יכול לכפות עליו לא להשתמש בסמכות הזאת.
מאיר אסולין: הוא יכול לכפות את זה עליו.
שגית אפיק: אבל אתם משאירים את הכלל המהותי שנשאר על המוכר.
יעל מבורך: למה בכלל נדרשת כאן חובת המקדמה הזאת.
יעל מבורך: כיום נוצר מצב שנרכש נכס, נכס עובר מיד אחת ליד שנייה, והמוכר בעצם מחזיק את הרוכש בן ערובה.
יעל מבורך: עד שהוא לא מסיים את המשא ומתן שלו הארוך מאוד, שלוקח בממוצע כמה חודשים טובים ויכול לקחת פרק זמן מקסימלי של מעל שנתיים, מי שקנה את הנכס לא יכול לרשום אותו.
יעל מבורך: זה מצב שהוא לא סביר.
יעל מבורך: הכסף הזה גם כך יושב בנאמנות.
יעל מבורך: אומרים לנו שלא יהיו עסקאות בגלל זה, אבל הכסף הזה גם ככה יושב בנאמנות כי אף אחד לא חושף את עצמו למצב שלא רושמים את הנכס בטאבו.
יעל מבורך: קניתי נכס, שלפחות תהיה לי איזושהי אסמכתא שבסופו של דבר הוא יירשם.
יעל מבורך: לכן את הדבר הזה, את המקדמה הזאת נעביר ישירות לרשות המסים.
משה גפני: אני אגיד לך מה הבעיה שלי ואני אומר את זה בגלוי.
משה גפני: אני לא מתנגד לחוק הזה.
משה גפני: אני מלכתחילה החלטתי לעצמי בראש שאני מפצל אותו.
משה גפני: למה החלטתי את זה?
משה גפני: מכיוון שבדיון הראשוני שקיימנו, זה גם חוק גדול, זאת רפורמה בהליכי הרישום.
יעל מבורך: זה לא חוק גדול.
יעל מבורך: זה חוק אדמיניסטרטיבי.
משה גפני: עם כל הכבוד, אני מספר לך את הדברים כמות שהם.
משה גפני: אני סברתי שחוק כזה באמת צריך לפצל אותו כי הוא חוק טכני.
משה גפני: הוא יורד לפרטים.
משה גפני: היו הרבה התנגדויות, ישבו כאן מלשכת שמאי המקרקעין, רואי החשבון, עורכי הדין ועוד אנשים ודיברו על פרטים שאפילו לא התרכזתי בהם.
משה גפני: עשיתי חשבון לעצמי שאם זה כל כך יורד לפרטים, באמת לא צריך את זה בחוק ההסדרים ואפשר לקיים על זה דיון נפרד.
משה גפני: כך החלטתי לעצמי עד שפתאום באתם ואמרתם שזה מוכרח להיות ולא איכפת לכם שנפצל את זה, אבל שנסכים שאין אופציה וולנטרית, שנסכים לזה.
משה גפני: עד ההצבעות מחר לא נוכל לקיים דיון אמיתי וגם כלפי חוץ זה ייראה רע מאוד.
משה גפני: אין לי שום דבר נגד החוק הזה.
משה גפני: אני מוכן ללכת אתכם אבל לקיים את הדיון באופן נורמלי.
משה גפני: צריך לקיים דיון של שעתיים ואולי אפילו יותר ובשעת בוקר כאשר אנשים באים ולא בשעה כזאת שחברי הכנסת לא נמצאים, חוץ מג'ומס שיש לו רעיונות מצוינים ויכול להיות שאני אעשה עוד כמה ישיבות כאלה ב-3:30 אחר הצהרים.
משה גפני: זה מבזה  את הוועדה.
משה גפני: עד היום קיימנו דיונים.
משה גפני: בסדר, עכשיו הגענו כבר לשלבים שאנחנו לפני הצבעה ואנחנו משאירים רק את המרווח של מה שיש לגביו מחלוקת.
משה גפני: צריך לדון על פרטים.
משה גפני: אין כאן מחלוקות עקרוניות על הסעיפים.
משה גפני: מבחינתכם אלה סעיפים מאוד מאוד חשובים, רפורמה בהליכי רישוי וזה יכול להועיל לאנשים, אבל מבחינתנו זה דיון שצריך לעשות אותו עם האנשים שעוסקים בעניין הזה כדי שיעירו את הערותיהם.
משה גפני: לי אין הערות להוציא את העניין של האופציה הוולנטרית.
מאיר אסולין: אבל סיימנו את הדיונים בנושא.
מיכל דויטש: קיימנו שני דיונים.
משה גפני: היה דיון אחד והיו התנגדויות.
משה גפני: התיקונים שעשתה שגית מקובלים עליכם?
מיכל דויטש: לא. לא הכל.
מיכל דויטש: בחלקם.
שגית אפיק: התיקונים שאני עשיתי אלה תיקונים שהוועדה ביקשה.
מיכל דויטש: יש שם כמה טעויות וכמה תקלות.
משה גפני: הטעויות על פי רוב הן אצלנו.
משה גפני: אצלכם אין טעויות ואין תקלות.
משה גפני: אני מציע שלא נפצל את זה, לא נצביע על זה מחר ואם נספיק לקיים דיון נורמלי על החוק הזה לפני שהוא יעלה למליאה, טוב, ואם לא, נפצל את זה ונקיים דיון בתחילת ינואר.
משה גפני: אני לא הולך לבזות את הוועדה.
יעל מבורך: מה מונע מאתנו לקיים דיון מהותי עכשיו בעניין הזה?
משה גפני: אני לא אקיים עכשיו דיון מהותי כשאף אחד לא כאן.
משה גפני: הייתם צריכים להגיד לי את זה מראש.
משה גפני: אני לא הייתי מביא את הנושא של עידוד השקעות הון ולא הייתי מביא את כל הסעיפים שהיו בבוקר עם סילוק פולשים אלא הייתי מביא את זה, את הרפורמה בהליכי רישוי וגם זה היה בסדר.
משה גפני: אני זיהיתי שהממשלה יותר מעונינת בחוק עידוד השקעות הון, הממשלה יותר מעונינת בחוק סילוק פולשים, הממשלה יותר מעונינת במו"פ, בתעשייה עתירת ידע, בהרבה מאוד חוקים שדנו בהם.
יעל מבורך: כנראה גם מעונינת בעשיית עסקים.
משה גפני: אני אומר לך בכנות את המצב.
משה גפני: יש דברים שאני לא מדבר בכנות, אני מדבר בציניות, אני מתנגד ואני ממציא כל מיני בדיחות, מוצלחות יותר ומוצלחות פחות, אבל כאן זאת לא בדיחה.
משה גפני: תראי, זה חוק גדול.
יעל מבורך: אולי נבקש משהו מהוועדה ואתה תחליט אם זה מקובל עליך.
יעל מבורך: אנחנו כן רוצים לשמור את האופציה להצביע מחר והסוגיות שבמחלוקת, עליהן דיברנו בדיון הקודם בוועדה ---
משה גפני: מה הצבעות?
משה גפני: אני צריך דיון.
משה גפני: על זה אין הצבעות מחר.
יעל מבורך: את הדיון שאנחנו צריכים לעשות על החוק הזה, על הנקודות במחלוקת שעלו בדיון הקודם בוועדה, אנחנו יכולים לסיים כאן במהרה כי הן לא רבות.
יעל מבורך: יש נקודות שהעלתה שגית שניתן להתקדם אתן.
יעל מבורך: אין כל כך הרבה נקודות במחלוקת.
מאיר אסולין: יש לנו אולי מחלוקת לגבי הניכוי של ה-15 אחוזים.
לשכת רואי חשבון: יש בעיה עקרונית שכל המומחים יודעים אותה, אבל משום מה רק אני מדבר עליה.
לשכת רואי חשבון: היכולת האמיתית של מוכר להביא בזמן אישורים על קיזוז הפסדים, לא קיימת.
לשכת רואי חשבון: למוכר שיש לו הפסדים ושהוא רשאי לקזז מס שבח, אין לו אפשרות מעשית להביא את זה בזמן אמת.
לשכת רואי חשבון: אין לו ולא תהיה לו גם מחר.
לשכת רואי חשבון: התוצאה היא שהקונה סתם ינכה לו 15 אחוזים בעסקה שבכלל לא צריכה להיות מס שבח והמוכר יקבל יום אחד את הכסף אבל הוא יקבל אותו, אלוהים יודע מתי ורק אחרי שיסתיימו כל הדיונים.
לשכת רואי חשבון: המצב הזה בלתי מתקבל על הדעת.
מאיר אסולין: ומי נמצא בזמן הזה כבן ערובה?
לשכת רואי חשבון: אני מבקש לסיים את דבריי.
לשכת רואי חשבון: גם היום כולנו מסכימים שבסופו של דבר המס שמגיע, וקונה זהיר שלא רוצה להיות בן ערובה, מבטיח את עצמו שהוא צריך להביא את האישורים ואם המוכר לא מביא את האישורים, קונה חכם דרך פיקדון משיג את האישורים.
לשכת רואי חשבון: אין בעיה גם היום לקבל אישורים.
משה גפני: אני אקרא לאייל ואנחנו נשב.
משה גפני: אני לא יכול לבזות את הוועדה.
משה גפני: יושבים על רפורמה בהליכי רישום באופן כזה?
יעל מבורך: הבנתי שזה הזמן לקיים את הדיון.
משה גפני: אני הצעתי לאייל לפצל.
משה גפני: כל הזמן אני אומר לו את זה.
משה גפני: יש עוד מעט פיצול שאני הולך להרוג אבל זה לא פיצול כזה אלא אני באמת רוצה את הדיון הנורמלי.
משה גפני: אני אלך אתכם בזה אבל זה סתם, זה לבזות אותנו.
משה גפני: חוק ההסדרים, גם כן איזו המצאה שמודעי המציא.
משה גפני: אנחנו נשב יותר מאוחר.
משה גפני: אני אשב עם אייל ואתכם.
משה גפני: נראה מה לעשות עם זה.
משה גפני: נמצא ביחד פתרון.
יעל מבורך: אם אייל יבוא נקיים דיון עקרוני?
משה גפני: לא.      	אתם אומרים שגם לניסוחים האלה אתם לא מסכימים?
מיכל דויטש: יש כאן כמה בעיות.
יעל מבורך: אין הרבה בעיות.
יעל מבורך: יש בעיות שאנחנו נוכל לפתור בעשרים דקות.
משה גפני: ג'ומס, מה אתה אומר?
משה גפני: מה עושים עם הדבר הזה?
משה גפני: אין כאן איזה דבר עקרוני אבל זה חוק גדול והוא ממש לא מתאים לחוק ההסדרים אבל הם אומרים לי שזה מאוד חשוב להם.
משה גפני: אני מתלבט מה לעשות.
משה גפני: יש דברים שהם ברורים לי, אבל כאן אני לא יודע.
חיים אורון: זה הדיון שקיימנו בכפר המכביה?
משה גפני: היו אז הרבה התנגדויות.
משה גפני: האמת היא שלא נכנסתי כל כך לפרטים.
חיים אורון: אני תמכתי בחוק.
משה גפני: אני אומר להם את זה כל הזמן.
חיים אורון: עם חוק ההסדרים אין לי בעיות.
חיים אורון: אתה יודע מה דעתי עליו.
משה גפני: נחליט מה לעשות עם זה.
משה גפני: על סדר היום חוק המדיניות הכלכלית לשנים 2011 ו-2012 (תיקוני חקיקה), התשע"א-2010, פרק ט"ז (שונות), סעיף 64 (סילוק פולשים).
שלי יחימוביץ': אדוני, הצעה לסדר.
שלי יחימוביץ': אדוני היושב ראש, אני חוזרת בשמי ובשם חבר הכנסת יצחק וקנין על מה שביקשנו ממך בעל פה, לפצל את הסעיף הזה מחוק ההסדרים וזאת מכמה סיבות.
שלי יחימוביץ': בישיבה הקודמת שהייתה כאן ראינו שמדובר בסעיף בלתי בשל לחלוטין ושהאוצר לא יודע אפילו באיזה קרקעות מדובר או בכמה קרקעות מדובר, האם מדובר במאות, אלפי או עשרות אלפי דונמים.
שלי יחימוביץ': דיברתי על כך עם היועץ המשפטי של הכנסת אייל ינון והוא אמר שהמלצתו המאוד חד משמעית היא שבלתי אפשרי לדון בסעיף הזה של החוק במסגרת חוק ההסדרים.
שלי יחימוביץ': לכן בקשתי היא לפצל אותו מהחוק ולדון בו בנפרד.
שי חרמש: עוד הערה.
משה גפני: אתה נגד פיצול?
שלי יחימוביץ': הוא בעד פיצול.
שי חרמש: אין  דחיפות בנושא משום שבבדיקה שעשיתי מסתבר שרוב הקרקעות בהן מדובר נמצאות עדיין בתהליכים שעוד לא הושלמו, לא הוכנו ולא בשלים לעניין.
שי חרמש: אם העניין הזה יידון בפיצול ויסתיים בעוד חודש-חודשיים, שום נזק משמעותי לא קרה.
משה גפני: חיים אורון, הצעה לסדר?
חיים אורון: אני מציע להצביע נגד.
חיים אורון: זה תיקון חקיקה של הכנסת רק מלפני חמש שנים ולא במקרה היא הייתה כך.
חיים אורון: כל המשחק הזה הוא מיותר.
חיים אורון: אם למינהל יש בעיה בשלושה-ארבעה מקומות, שיפתרו אותם נקודתית אבל לשם כך לא צריך לשנות חוק שמשנה סדרי בראשית לגבי זכויות שלא תמיד אני אדוק להן אבל כאן יש זכויות קניין בסיסיות.
חיים אורון: לכן אני מציע לא לעשות פיצול אלא פשוט לקיים הצבעה ולהוריד את זה מסדר היום.
שלי יחימוביץ': גם אני מוכנה להצביע.
יעקב אדרי: אגב, בישיבה הקודמת דובר על כך שתהיה הידברות כדי ללכת לקראת העניין, אבל אני מבין שלא עשו כלום.
שי חרמש: אני מוכן להסיר את הצעתי מפני ההצעה של חיים אורון.
יצחק וקנין: אני מסכים לכל מילה שאמר ג'ומס.
יצחק וקנין: אם זה יבוא להצבעה, אני אצביע כמו שהוא אמר.
משה גפני: אמנון, רצית הצעה לסדר?
משה גפני: מי מייצג את הממשלה בעניין הזה?
משה גפני: שרון.
שרון גמבשו: בדיון הראשון שהתקיים, התבקשנו בסוף הדיון, בסיכום היושב ראש, להציג הצעה שקראת לה מקלות וגזרים, לראות איך אנחנו באים לקראת בכל מה שקשור בתמורות ולאחר מכן להציע את ההצעה הנוכחית.
שרון גמבשו: עדכנו שבמסגרת הישיבה האחרונה של מועצת מינהל מקרקעי ישראל התקבלה החלטה שעסקה בתיקון של 969, בעצם הפיצויים או התמורות לחקלאים, שם היה גידול משמעותי ביחס למצב הנוהג.
שרון גמבשו: נכון שאלו לא התמורות שהיו ב-727 בעבר, אבל צריך לזכור שגם היו בג"צים בעניין הזה והיו החלטות שקבעו בסופו של דבר איפה עוברים הקווים של המידתיות.
שרון גמבשו: אני חושב שניסינו להלך בין הטיפות והבאנו הצעה הכי מאוזנת שיכולנו להביא, עם כל ההיבטים המשפטיים והמורכבות הגדולה שיש בדבר הזה.
שרון גמבשו: אני מזכיר לכולנו, ואתה בפתיחת הישיבה אמרת שביום רביעי הקרוב יתקיים דיון בנושא הדיור, כפי שאתם רואים בחודשים האחרונים, ואולי בשנה האחרונה, הממשלה פועלת בצעדים רבים – יכול להיות שנדרשים צעדים נוספים – על מנת לטפל במחירי הדיור ולהגדיל את ההיצע.
מירי רגב: לשנות את ההטבות לעשירים?
מירי רגב: איך בדיוק היא מטפלת בהטבות לקניית דירה?
משה גפני: חברת הכנסת רגב, זה לא נושא הדיון.
מירי רגב: לא משנה.
מירי רגב: שלא יגיד משהו שהוא לא עומד מאחוריו.
אמנון כהן: הוא אומר נכון.
יעקב אדרי: הוא מסביר את הממשלה.
משה גפני: הוא אומר את מה שהוא חושב לנכון, אבל לא זה הדיון.
מירי רגב: בסדר, שלא יגיד מה שלא קשור לדיון.
שרון גמבשו: בכל מקרה, הוצגו מספר צעדים, מספר רב של צעדים שאמורים לטפל או לצמצם את הבעיה של שוק הדיור ואחד החסמים שעומדים על הפרק זאת הסוגיה שכרגע נדונה.
שרון גמבשו: אנחנו חושבים – וזה מה שאנחנו מבקשים מהכנסת – לטפל בהיבט של היכולת הממשלתית להפריד בין כל מה שקשור בפיצוי החקלאים על הקרקע ובין השבת הקרקע בהתאם לחוזים ובהתאם לחוק הקיים לבעלים, ושימוש בה בהתאם לייעוד חדש שנקבע לאותה קרקע במסגרת מוסדות התכנון.
שרון גמבשו: אני רוצה לתת דוגמה.
שרון גמבשו: במקרה שנניח חקלאי יושב על קרקע של איקס דונמים, הממשלה החליטה לקדם שם תוכנית אחרת נניח של 500-600-700 יחידות דיור, ונניח שזה באזורי ביקוש, עברנו את כל התהליך הארוך והמייגע במסגרת מוסדות התכנון, תהליך שיכול לקחת שנים ארוכות, חמש שנים, עשר שנים ולפעמים יותר, ובסופו של דבר מוסדות התכנון, על פי חוק, אישרו שייעוד הקרקע החדש הוא לא חקלאי אלא הוא מגורים.
יעקב אדרי: בלי הסכמת אותו חקלאי שהאדמה היא שלו.
שרון גמבשו: האדמה היא לא שלו.
שרון גמבשו: האדמה היא של המדינה, על פי החוק.
שרון גמבשו: יש כאן פרשנויות אבל האדמה היא של המדינה.
שרון גמבשו: אחרי שקודם העניין והמדינה רוצה לשווק את הקרקע בהתאם לצרכים, להתאים את ההיצע לביקושים על מנת שמחירי הדיור ירדו, אי אפשר לעשות את זה היות והחוק לא מאפשר.
שרון גמבשו: החוק קובע היום שקרקע שמוחזקת למעלה משבע שנים, נדרשת המדינה לפנות קודם לבית המשפט ובבתי המשפט יש תורים ארוכים, והתהליך יכול להיות גם חמש ועשר שנים.
משה גפני: אנחנו קיימנו את הדיון והערנו מספר הערות, ותקן אותי אם אני טועה אבל זה גם נמצא בנוסח עליו דיברנו.
משה גפני: קודם כל, שזה יחול רק על שינוי ייעוד למגורים, תעשייה ומסחר.
שרון גמבשו: אנחנו לא אוהבים את זה.
משה גפני: אנחנו לא עוסקים באהבות שלכם.
משה גפני: אנחנו עוסקים במה יש בנוסח החוק.
משה גפני: חבר הכנסת לשעבר רן כהן, ברוך הבא.
טמיר כהן: הוא מגיע לדיון בנושא הבא.
משה גפני: אנחנו אמרנו שזה יחול רק על שינוי ייעוד למגורים, תעשייה ומסחר.
משה גפני: אנחנו אמרנו שזה יחול רק במקרה שהחוזה הסתיים והאדם ממשיך להחזיק בקרקע.
משה גפני: תישלח הודעה מראש של תשעים ימים ולא כפי שאמרתם.
משה גפני: החוכר יוכל לטעון את טענותיו בפני הרשות.
משה גפני: התקופה שבית המשפט יכול לעכב את החלטת הרשות, דוחים אותה לשלושים ימים במקום עשרה ימים.
משה גפני: לגבי הפיצוי.
יעקב אדרי: בנושא הפיצוי הם לא עשו כלום.
אמנון כהן: הם מוגבלים על ידי בג"ץ.
שרון גמבשו: הפיצוי הוגדל.
משה גפני: יש החלטה של מועצת המינהל ולכן חיכינו עם הדיון הנוסף.
משה גפני: אתה יכול לומר משפט לגבי העניין הזה?
שרון גמבשו: אלא אם כן ינקי ירצה להציג את ההחלטה שהתקבלה בשבוע שעבר.
שי חרמש: היא הוצגה כבר בשבוע שעבר.
משה גפני: זה הוצג ואני מבקש להציג שוב.
יעקב קוינט: אין לי את ההחלטה בפניי.
משה גפני: אני יכול לתת לך אותה.
יעקב קוינט: יש לי את נוסח ההצעה אבל לא את נוסח ההחלטה.
יעקב קוינט: ההצעה מדברת על  פיצויים נורמטיביים שייקבעו לפי שומה  של השמאי הממשלתי.
יעקב קוינט: קרקע בשלחין – 12,700, מטעים – 30,800.
יעקב קוינט: לחוכר יש את האפשרות לפנות ולבקש שומה פרטנית.